IHighlanders Ijeziswa Kabuhlungu yiPremier Soccer League
Iqembu leli lijeziselwe ukuthi abalandeli balo baphatheka kuzehlakalo zobudlwangudlwangu enkundleni yenguqu.
BULAWAYO — Iqembu lomdlalo wenguqu ele Highlanders lithi lizakhalaza ukuba isigwebo esethulwe yinhlanganiso ye Premier Soccer League esokuba lidlale umdlalo walo olandelayo enkundleni engelazibukeli njengesijeziso sabasekeli abavuke eseganga bahlasela abadlali labasekeli beqembu le Chicken Inn. Umbiko okhutshwe yinhlanganiso ye Premier Soccer League ngoLwesithathu uthe ikhomithi yayo ethonisa amacala ithole iqembu le Highlanders lilecala elokuba abalandeli baleliqembu baphatheka kuzehlakalo ezobudlwangudlwangu ezigoqela ukungena phakathi kwenkundla okungekho emthethweni kanye lokujikijela izikhali ezitshiyeneyo enkundleni. Lokhu kwenzakale mhla iqembu le Highlanders lidibene leqembu le Chicken Inn mhla zilitshumi lane kunyanga kaNcwabakazi enkundleni ye Barbourfields. Isigwebo esethulwe yi Disciplinary Committee ye PSL ngesokuba iqembu le Bosso kumele lihlawule inkulungwane ezintathu lamakhulu amahlanu zamadola aseMelika ($3,500), kodwa inkulungwane eyodwa lamakhulu amahlanu ($1,500) ikhutshiwe kulimali kwathiwa iBosso ihlawule inkulungwane ezimbili kuphela kungakapheli inyanga kaLwezi. Isiphathamandla seqembu le Highlanders uNdumiso Gumede uthe iqembu lakhe lizalakhalaza kunhlanganiso yePSL ukuze likhangelisise kutsha isigwebo lesi. "Thina njenge Highlanders sibona angathi lesisigwebo siqatha kakhulu njalo siyethusa ngakho sizakwenza lokhu okuthiwa ngesilungu yi appeal. Sizabuyela emuva siyephezudlwanyana siyekuthi lapha madoda sibona angani alilalelanga imicijo esalipha yona ngoba ngabe lalilalele lalingasoze lisiphe isigwebo esingaka." Ensukwini ezisanda kwedlula inhlanganiso ye PSL yethule umbiko otshengisa ukuba iqembu le Highlanders ngelinye lamaqembu angelambeko kusigaba saphezulu kodwa umbiko wakhona ukuveza sobala ukuba akusibo badlali abaphambanisayo kodwa ngabalandeli. Iqembu le Bosso lijeziselwe abadlali abatshengiswa ikhasi lombala olithanga kanye lokungena kwabalandeli enkundleni okungekho emthethweni ikanti limsulwa emacaleni agoqela ukutshengiswa kwabadlali ikhasi lombala obomvu, ukuvunula amakawuso alophawu lwe Castle Lager kanye lokusebenzisa amasango kanye lamakamelo aqondileyo ezinkundleni. UGumede ukhuthaze abalandeli beqembu le Highlanders ukuba batshiyane lawo lumkhuba owokungena lokujikijela izikhali enkundleni. Esekhuluma phezu kwesigwebo esokuba iqembu le Highlanders kuzamele lidlale enkundleni kungela zibukeli uGumede uthe abalandeli bebuye ngobunengi ngeSonto bezokhuza iqembu labo ngoba bebevele sebenze wonke amalungiselelo baqeda. Kusenjalo, iqembu le Chicken Inn lalo lihlawuliswe inkulungwane zamadola ngemva kokuba inkokheli zaleliqembu zaxabana lonompembe ekupheleni komdlalo waleliqembu lele FC Platinum owaqhutshelwa enkundleni ye White City ngenyanga kaNtulikazi. Iqembu le Chicken Inn khona lizangena futhi edale ngemva kokuba liphatheke kuzehlakalo zobudlwangudlwangu emdlalweni walo leqembu le Triangle owaba senkundleni yeGibbo ngenyanga kaMpandula. Amanye amaqembu alotshelwe incwadi ebizwa ukuzothonisiswa ngagoqela ele Ngezi Platinum Stars kanye lele Caps United.